Lasten ja nuorten kesätoiminnan ohjeet Suomen ev.lut. kirkon seurakunnissa

Seurakuntien kesätoiminta tavoittaa vuosittain kymmeniätuhansia osallistujia. COVID-19 pandemian vuoksi seurakuntien kesätoiminnan suunnittelua ja toteutusta varten on julkaistu ohjeistus 8.5.2020.

Sivustolta evl.fi/turvallinenseurakunta löytyy oma kokonaisuus kesätoiminnan turvallisuusohjeisiin. Suora linkki: <https://evl.fi/plus/seurakuntaelama/kasvatus/turvallinen-seurakunta/turvallisuus-poikkeusaikana> Ko. sivustolta löytyy ajankohtaisin tieto seurakunnan kesätoiminnan ohjeistuksiin.

Lasten ja nuorten kesätoiminnan ohjeiden lisäksi sivustolta löytyvät mm. esimerkkipohja rippikoulun turvallisuusasiakirjasta sekä Usein kysytyt kysymykset(UKK) -palsta. UKK-palstalta löytyvät myös linkit THL:n, AVI:en ja valtioneuvoston sivuille. UKK-palsta päivittyy viikoittain tai sitä mukaan, kun uusia kysymyksiä tulee.

Leirille tai retkelle turvallisuusasiakirjaa laadittaessa tulee erikseen huomioida COVID-19 pandemian aiheuttamat riskitekijät. Turvallisuusasiakirjasta tulee ilmetä kuinka majoitus, ruokailu ja ohjelmat on järjestetty poikkeusoloissa. Tarkemmat ohjeet löytyvät rippikoulun turvallisuusasiakirjan esimerkkipohjasta. Yhteydenpito huoltajiin ennen leiriä tai retkeä on tärkeää, jotta perheillä on tieto koronavirukseen liittyvistä riskeistä leiri- ja retkiolosuhteissa. On suositeltavaa, että ennen kesätoiminnan aloittamista seurakunta on yhteydessä paikallisiin terveysviranomaisiin toimintamenettelyistä sopimista varten mahdollisiin sairastumistapauksiin liittyen.

Jos leirillä tai retkellä osallistuja tai työntekijä sairastuu, sairastunut tulee eristää välittömästi. Leirin tai retken ohjaajien tulee ottaa yhteyttä kunnan terveysviranomaisiin, jotka arvioivat tilanteen ja antavat tarkempia ohjeita toimenpiteistä.

Konfirmaatiomessuja järjestettäessä toimitaan piispojen antamien ohjeiden mukaisesti. Yli 50, mutta alle 500 henkilöä on mahdollista kokoontua samaan tilaan, mikäli tilaisuuksissa noudatetaan viranomaisten ohjeita turvallisesta järjestämisestä. Tilaisuuksien henkilömäärä tulee suhteuttaa yhden-kahden metrin turvavälein sopivaksi. Paikallisesti arvioidaan kuinka paljon osallistujia kirkkotilassa voi turvallisesti olla.

Vaihtoehtoja konfirmaatiomessujen järjestämiselle:

1. Konfirmoitavat jaetaan noin 8-13 hengen ryhmiin. Nuoren läheisiä on tällöin mahdollista kutsua paikalle enemmän kuin mitä siinä tilanteessa, että koko ryhmä konfirmoidaan kerralla.
2. Konfirmaatiomessua vietetään vain oman rippikouluryhmän kanssa. Mikäli näin toimitaan, konfirmaatiomessun striimaamista kannattaa harkita. Striimauksen kautta konfirmoitavan läheiset pääsevät osallistumaan messuun etäyhteyksin.
3. Konfirmaatiomessuja voidaan harkinnan mukaan siirtää myös syyskaudelle toteutettavaksi.